

**ДО**

**Г-Н ИВАН ИВАНОВ**

**ПРЕДСЕДАТЕЛ НА**

**КОМИСИЯ ЗА ЕНЕРГИЙНО**

**И ВОДНО РЕГУЛИРАНЕ**

**1000 гр.София**

**бул. “Княз Ал. Дондуков” № 8-10**

**ОТНОСНО: Заявление за утвърждаване на цени на електроенергията на Национална електрическа компания ЕАД(НЕК) като обществен доставчик и производител на електроенергия от ВЕЦ и ПАВЕЦ от 01.07.2024 г. Допълнение към Заявление с изх.№ ЦУ-39-00-16 от 01.04.2024 г. на НЕК и вх.№ Е-13-01-7 от 01.04.2024 г. на КЕВР.**

**ОТ „НАЦИОНАЛНА ЕЛЕКТРИЧЕСКА КОМПАНИЯ“ ЕАД**

**ПРЕДСТАВЛЯВАНО ОТ МАРТИН ГЕОРГИЕВ – ИЗПЪЛНИТЕЛЕН ДИРЕКТОР**

**ЕИК 000649348, със седалище и адрес на управление: гр. София, ул. Триадица №8, притежаващо Лицензия за обществена доставка на електрическа енергия № Л-147-13/17.12.2004 г. и Лицензия за производство № Л-073-01/14.02.2001 г.**

**УВАЖАЕМИ Г-Н ИВАНОВ,**

**Съгласно законопроект за изменение и допълнение на Закона за енергетиката разгледан в Народното събрание в края на м. април 2024 г., макар и необнародван, в срок до 30 април 2024 г. дружествата, в сектор „Електроенергетика“ следва да подадат заявление до комисията за утвърждаване на цени за периода 1 юли 2024 до 30 юни 2025 г.**

**Именно заради това НЕК ЕАД подава настоящото заявление, като изрично уточняваме, че след влизане на законопроекта в сила и при необходимост ще представим  допълнителна информация и документи.**

Формата и обхвата на информацията, която е приложена към заявлението е в свободен вариант, тъй като на обществения доставчик не са предоставени от Комисията за енергийно и водно регулиране(КЕВР) указания, не са определени формата и съдържанието на информацията за целите на ценообразуването, които Комисията следва да определи с решение, съгласно чл.5 от Наредба №1 за Регулиране на цените на електрическата енергия.

Предложението за утвърждаване на цената е направено въз основа на извършен анализ на текущото състояние на НЕК и прогноза за следващия регулаторен и ценови период 01.07.2024-30.06.2025 г.

***Анализ на текущото състояние***

Анализът е извършен на база предварителния отчет за 2023 г.

По предварителни данни НЕК отчита печалба преди данъци от **100 706** хил.лв за 2023 г., докато предходната 2022 г. дружеството е на печалба от **1** **203 116** хил.лв.

Изменението на финансовия резултат преди данъци по предварителния финансов отчет *за 2023г.* в сравнение с предходната 2022 г. е показано в следващата таблица *:*

хил.лв.

|  |  |  |  |  |  |
| --- | --- | --- | --- | --- | --- |
|  |  | Отчет 2023 предварителен | Отчет 2022 окончателен | Разлика | % ръст |
| 1. | ОБЩО РАЗХОДИ НЕК | 3 358 455 | 4 029 803 | -671 348 | -16,66 |
| 2. | ОБЩО ПРИХОДИ НЕК | 3 459 161 | 5 232 919 | -1 773 758 | -33,90 |
| 3. | ФИНАНСОВ РЕЗУЛТАТ НЕК | 100 706 | 1 203 116 | -1 102 410 |  |

През 2023 г. финансовият резултат от текущата дейност през годината, съпоставен с резултата от текущата дейност през 2022 г., е намален с 1 102 410 хил. лв. Това се дължи основно на значително по-ниските цени на електрическата енергия на БНЕБ.

Към 31 декември 2023 г., съгласно предварителния годишен отчет, дружеството продължава да поддържа високи нива на задлъжнялост. Общата сума на задълженията към 31.12.2023 г. е 2 831 млн. лв., като са увеличени с 225 млн. лв. спрямо 31 декември 2022 г.:

млн.лв.

|  |  |  |  |  |
| --- | --- | --- | --- | --- |
|  |  | Отчет 2023 предварителен | Отчет 2022 окончателен | изменение |
| 1 | Дългосрочни задължения | 2 018 | 1 873 | 145 |
| 2 | Краткосрочни задължения | 813 | 733 | 81 |
| 3 | Общо задължения | 2 831 | 2 606 | 225 |

Коефициентът на обща ликвидност продължава да бъде под 1. Общата ликвидност на компанията е влошена спрямо предходната година:

|  |  |  |
| --- | --- | --- |
|  | Отчет 2023 предварителен | Отчет 2022 окончателен |
| **обща ликвидност** | 0,4663 | 0,7884 |

От предварителния отчет за финансовото състояние на НЕК за 2023 г. е видно, че дружеството работи в по-лоши условия на отрицателен нетен оборотен капитал от -338 млн. лв., за разлика от предходната година, когато размерът му е бил -155 млн. лв.

|  |  |  |  |  |
| --- | --- | --- | --- | --- |
|  |  | Отчет 2023 предварителен | Отчет 2022 окончателен | изменение |
| млн.лв | млн.лв | млн.лв |
| 1 | Краткотрайни активи (вземания, материални запаси, парични средства, авансови и предплатени услуги) | 475 | 578 | -103 |
| 2 | Краткосрочни пасиви (краткосрочни задължения) | 813 | 733 | 81 |
| 3 | Оборотен капитал | -338 | -155 | -183 |

През 2023 г. НЕК успя да изпълни своите законови задължения за осигуряване на електроенергия за регулирания и балансиращия пазар и с оставащата свободна енергия да участва на свободния пазар.

Основната функция на НЕК е дейността „обществена доставка на електроенергия“. Съгласно нея трябва да осигурява необходимата на крайните снабдители електроенергия за задоволяване на потреблението на битови клиенти. Формирането на цената, по която НЕК продава електроенергия на крайните снабдители (115,80 лв/МВтч) е базирано на определени от КЕВР месечни количества и цени за доставка от конкретни производители на електрическа енергия. Само при запазване на структурата на закупената и продадената електрическа енергия ще се гарантира изпълнение на ценовото решение на регулатора и съответните приходи за обществения доставчик. За периода от началото на регулаторния период 01.07.2023 г. до 31.03.2024 г., **крайните снабдители са закупили 285 479 МВтч повече** от предвиденото от КЕВР, като в някои от месеците има съществени различия между прогнозираното от Комисията и отчетните данни. За да бъде набавена тази енергия общественият доставчик, стремейки се към оптимизиране на ценовия микс на битовите клиенти, както и съобразявайки се със спецификите на натовареността на централите със СИЕ, е използвал възможностите за търговия на БНЕБ. Това означава, че за осигуряването на допълнителната енергия, над прогнозата на КЕВР, са направени разходи, които не са били ценообразувани и резултатът е за сметка на увеличени разходи за НЕК. Завишеното потребление на крайни снабдители е в период със средна цена, на покупка на енергия от БНЕБ 172,62 лв/МВтч. Приходът за тази електрическа енергия е само от цената на крайните снабдители 115,80 лв/МВтч, което формира допълнителен разход за сметка на обществения доставчик в размер на около 16 млн.лв.

|  |  |  |  |
| --- | --- | --- | --- |
| Количества ЕЕ над заложените в Решение Ц-14 | МВтч | цена | хил.лв |
| Изчисления по цена за КС | 285 479 | 115,8 | 33 058 |
| Изчисления по прогнозна пазарна цена | 285 479 | 172,62 | 49 279 |
| Резултат |  |  | -16 221 |

При изпълнение на своите задължения като обществен доставчик НЕК постоянно е поставена в условия да компенсира за своя сметка разликите, които се получават между прогнозирането и реалното състояние на пазара. За целта са необходими значителни производствени ресурси и оборотни средства, за да може да не се допуска забавяне на плащанията към доставчици на ЕЕ и други контрагенти. Необходимо е да бъде създаден механизъм, осигуряващ стимулиране на крайните снабдители към предоставяне на по-точни месечни прогнози и спазването им, който ще доведе до това не всички допълнителни разходи, дължащи се на разлика между прогноза и отчет да бъдат за сметка единствено на НЕК. В чл. 21, ал. 1, т. 21 от ЗЕ е установено, че „определя прогнозна месечна разполагаемост за производство на електрическа енергия на производителите, от които общественият доставчик да изкупува електрическа енергия, ***както и количеството електрическа енергия, в съответствие с които общественият доставчик да сключва сделки с крайните снабдители***.“ Буквалното тълкуване на текста показва, че законодателят е установил, че общественият доставчик следва да сключва сделки с крайните снабдители за количествата, определени от КЕВР в ценовото решение. Във връзка със споменатата по-горе необходимост от създаване на механизъм за стимулиране на крайните снабдители, както и недопускане на допълнителни разходи за НЕК и затрудняване на ликвидността, може да се опише в решението на КЕВР и да се установи, че при надвишаване от крайните снабдители на месечните количества енергия, по-високото количество да се осигурява не от обществения доставчик, а от крайните снабдители чрез закупуване на тази допълнителна енергия от свободния пазар, като тези допълнителни разходи КЕВР да компенсира на крайните снабдители чрез подходящ механизъм. По този начин ще се ограничи значително ликвидния риск в НЕК.

От края на 2023 г. се наблюдава спад на цените на електроенергията на всички енергийни борси в Европа, включително и на БНЕБ. Това се отразява силно негативно върху възможностите на дружеството да реализира електроенергията, от дългосрочните договори на свободния пазар. Отчетената цена за първите три месеца на БНЕБ на спот пазар е съответно 147 лв/МВтч, като за март 2023 г. цената е 125 лв/МВтч. С тези цени НЕК не може да реализира енергията от дългосрочните договори, предвид че прогнозната пазарна цена до която се компенсира обществения доставчик е 258,30 лв/МВтч. В допълнение, поради технологични ограничения на работните режими на производствените съоръжения се налага принудено електропроизводство в много часове, в които НЕК е принуден да продава тази електроенергия на свободен пазар със значителна загуба. Електроенергия от ВЕЦ за продажба на свободен пазар в часовете с благоприятни цени не е налична, тъй като се задоволява приоритетно регулирания пазар, както и предвид наличните рекордно ниски водни запаси резултат на продължителен сух период.

Допълнително въздействие върху начина на търгуване на електроенергията оказва и въведения в Закона за изменение и допълнение на закона за корпоративното подоходно облагане изм. ДВ. бр.104 от 30 Декември 2022г. механизъм за целеви вноски върху приходите от реализирана електроенергия на свободния пазар. С изземването на приходите в периоди с постигнати по-високи продажни цени спрямо себестойността на електроенергията от дългосрочните договори се прекъсва възможността за компенсиране на загуби в часове, в които цената е по-ниска и отрицателният ефект рефлектира в НЕК. За реализирания негативен финансов резултат към момента няма изготвен механизъм за компенсиране и загубата е изцяло в дейността на дружеството и се покрива с други приходи и оборотни средства.

***Предложение за изменение на цените на електроенергията***

В изпълнение на чл. 41 от Наредба №1 от 14 март 2017 г. за регулиране на цените на електрическата енергияе разработена прогнозна информация за периода 01.07.2024-30.06.2025г., която да послужи за определянето на цената, по която общественият доставчик продава електрическа енергия на крайните снабдители и за разходите, които подлежат на компенсиране от Фонд „Сигурност на електроенергийната система“ (ФСЕС). Изготвянето на необходимата информация за целите на ценообразуването е съобразено с приложения подход в Решение Ц 14 от 30.06.2023 г. за утвърждаване на цени в сектор „Електроенергетика“ за регулаторния период 01.07.2024-30.06.2025г.

1. ***Основни допускания при изготвяне на прогнозата за регулаторния и ценови период започващ от 01.07.2024 г.***

Прогнозната информация за определяне на цените на електрическата енергия на обществения доставчик е разработена при условията на действащата към момента нормативна база в сектор „Електроенергетика“ при следните основни допускания :

* 1. ***Прогнозни количества електрическа енергия за ценовия период 01.07.2024-30.06.2025 г., необходими за крайните снабдители***  (*Приложение 1*).

През последните няколко регулаторни периода се наблюдава силно подценяване на потреблението на крайните снабдители както в техните прогнози, така и в решенията на КЕВР. Очакванията за текущия регулаторен период са за увеличено потребление спрямо Решението на КЕВР с **285 479 МВтч** (количествата са определени на база отчет юли 2023–март 2024 и прогноза на КЕВР април-юни 2024). В следващата таблица са представени разликите между количествата електроенергия определени от КЕВР за закупуване от крайните снабдители и отчетените/очакваните такива .

|  |  |  |  |  |
| --- | --- | --- | --- | --- |
|  |  | 2023-2024 | | |
|  |  | Решение КЕВР | Отчет | разлика |
|  |  | МВтч | МВтч | МВтч |
|  | **Потребление КС** | **12 222 981** | **12 508 460** | **285 479** |

Очакванията на НЕК са и за следващия регулаторен период закупените количества от крайните снабдители да надхвърлят прогнозираните. Прогнозните количества са изчислени на база отчет за периода юли 2023 г. – март 2024 г. и Решение Ц-14 от 30.06.2023 г. за периода април – юни 2024 г. с увеличение от 1%.

Прогнозните количества са представени в следващата таблица:

|  |  |  |
| --- | --- | --- |
|  |  | 2024-2025 |
|  |  | Очаквано |
|  |  | МВтч |
|  | **Потребление КС** | **12 633 615** |
| 1 | Електрохолд Продажби ЕАД | **5 149 148** |
| 2 | ЕНЕРГО-ПРО Продажби АД | **2 985 996** |
| 3 | ЕВН България Електроснабдяване ЕАД | **4 496 081** |
| 4 | ЕСП Златни Пясъци ООД | **2 390** |

В Приложение № 1 са предоставени прогнозните количества електроенергия по месеци.

* 1. ***Количествата електрическа енергия, които общественият доставчик ще изкупува по реда на 93а и чл.94 от Закона за енергетиката***
* Количествата електроенергия, които общественият доставчик ще изкупува от ВЕИ и ВЕКП производители с инсталирана мощност под 500 кВт, присъединени към електроразпределителните мрежи, са съгласно отчета за периода юли 2023 г. – март 2024г. и количествата предвидени в Решение Ц-14 от 30.06.2023 г. за периода април – юни 2024 г. с увеличение от 1%. (*Приложение 2.1*).

|  |  |  |  |  |
| --- | --- | --- | --- | --- |
|  | 2024-2025 | количество | цена | стойност |
| МВтч | лв/МВтч | хил.лв. |
|  | ВЕИ | 194 622 | 302,15 | 58 805 |
|  | ВЕКП | 2 891 | 673,05 | 1 946 |

* Прогнозното количество електроенергия, което общественият доставчик ще закупи от ЕЙ И ЕС-3С „Марица изток 1“ е в размер на 3 156 500 МВтч и е при 66,66 % използваемост на разполагаемата мощност и на база минималното заложено в СИЕ. Разполагаемата мощност е определена съгласно търговския план за 2024 г. ***(Приложение 2.2)***

Във връзка с изтичането на срока на СИЕ с КонтурГлобал Марица Изток 3 през месец февруари 2024 г. отпадна задължението на НЕК по чл. 93а за изкупуване на електрическа енергия от централата. Във връзка с осигуряване на задължението за обезпечаване на регулирания пазар с електрическа енергия за крайните снабдители, обвързването на мощностния баланс и осигуряване на възможности за Системния оператор за резервиране на мощности, балансиране и регулиране, свързани с управлението на ЕЕС, НЕК счита, че е необходимо част от енергията за осигуряване на крайните снабдители да бъде доставяна от кондензационни централи. Прогнозното количество електроенергия, което общественият доставчик предлага да закупи от кондензационни ТЕЦ е в размер на 2 600 000 МВтч.

Потреблението на клиентите на крайните снабдители е силно модулирано с ясно изразен нощен минимум и вечерен пик. На база отчетено потребление за 2023 г., разликата между минимума и пика на потребление достига до 1 500 МВт. Тази разлика в потреблението се покриваше от диапазона за регулиране, предоставян от блоковете в ЕЙ И ЕС-3С „Марица изток 1“, КонтурГлобал Марица изток 3, както и от ВЕЦ, собственост на НЕК. С приключване на дългосрочния договор с КонтурГлобал Марица Изток 3 обществения доставчик се лишава от възможността да разполага с близо 300 МВт диапазон за регулиране. В случай че, отпадналата мощност на КонтурГлобал Марица Изток 3 се замени с допълнителни количества електроенергия от кондензационни централи, те трябва да осигуряват възможност за модулация на предоставяната електроенергия, която да следва кривата на потребление на клиентите на крайните снабдители.

* Прогнозното количество електрическа енергия от АЕЦ Козлодуй ЕАД предназначено за регулирания пазар е в размер на 5 943 500 МВтч, като е увеличено спрямо Решение Ц-14 от 30.06.2023г. с 2 001 500 МВтч. Увеличените количества електроенергия от АЕЦ Козлодуй компенсират отпадането на електроенергия от КонтурГлобал Марица Изток 3 ***(Приложение 2.2).***
* Прогнозните количества електроенергия произведени от ВЕЦ, собственост на НЕК са в размер на **1 808 518** МВтч, като са определени на база отчет за 2023 г. ***(Приложение 2.2)***
* При необходимост определянето на други източници, от които НЕК да закупи количества електроенергия е в правомощията на КЕВР и Министъра на енергетиката

Общите количества електрическа енергия, които общественият доставчик ще изкупи по реда на чл.93а и чл.94 и ще реализира през следващия регулаторен период на регулирания пазар за осигуряване на потреблението на клиентите на крайните снабдители и на свободния пазар са както следва:

|  |  |  |  |  |
| --- | --- | --- | --- | --- |
|  |  | **ОБЩО ЕЕ** | **ЕЕ за регулиран пазар** | **ЕЕ за свободен пазар** |
|  |  | МВтч | МВтч | МВтч |
| 1 | ЕЙ И ЕС-3С „Марица изток 1“ | 3 156 500 | 3 156 500 |  |
| 3 | ВЕИ до 500Квт | 194 622 | 194 622 |  |
| 4 | ВЕКП до 500Квт | 2 891 | 2 891 |  |
| 5 | ВЕЦ на НЕК | 1 808 518 | 736 002 | 1 072 516 |
| 6 | АЕЦ Козлодуй | 5 943 600 | 5 943 600 |  |
| 7 | ТЕЦ | 2 600 000 | 2 600 000 |  |
|  | **ОБЩО закупена ЕЕ** | **13 706 131** | **12 633 615** | **1 072 516** |

* В Решение Ц 14 от 30.06.2023 г. КЕВР определя количества електроенергия, за обезпечаване на работата на ПАВЕЦ в помпен режим, с оглед осигуряване на сигурността на снабдяването на клиентите на регулирания пазар в размер на 100 000 МВтч. Във връзка с това е направен анализ, чиито резултати показват, че с финансовия резултат от посочените по-горе допълнителни количества енергия, предоставени от АЕЦ „Козлодуй“ останат некомпенсирани разходи в размер на около 4 млн. лв. Данните показват, че за да бъде компенсиран общественият доставчик напълно за настоящия регулаторен период е било нужно допълнителните количества да бъдат около 150 000 МВтч. На база на този анализ и с оглед на изтичането на срока на споразумението за изкупуване на електрическа енергия с КонтурГлобал Марица Изток 3 НЕК счита, че за работа на ПАВЕЦ в режим консумация, осигуряваща преодоляване на неравномерното потребление на електрическа енергия на регулирания пазар, дължащо се на спецификите на товаровия профил на крайните снабдители, за ценовия период 2024 – 2025 г., трябва да бъде предоставено количество 200 000 МВтч от АЕЦ Козлодуй.
  1. ***Цени на производителите на електроенергия***
* Средната цена на електроенергията, която ще бъде закупена от възобновяеми източници, присъединени към разпределителната мрежа, е отчетената на база Решение Ц-14 от 30.06.2023 г. – 302,15лв/МВтч
* Средната цена за електроенергията, която се предвижда да бъде закупена от производители с високоефективно комбинирано производство, присъединени към електроразпределителните мрежи, е отчетената на база Решение Ц-14 от 30.06.2023 г. - 673,05 лв/МВтч
* Цената на електроенергията от АЕЦ Козлодуй е действащата, утвърдена с Решение Ц-14 от 30.06.2023 г., увеличена с прогнозната инфлация 4,8% - 66,53 лв/МВтч
* Цената на електроенергията от ЕЙ И ЕС-3С „Марица изток 1“ е изчислена въз основа на елементите определени в СИЕ и финансовия модел на дружеството – ***(Приложение 3)***. Използваният коефициент за изчисляване на необходимото количество СО2 е съгласно одитирания доклад на централата за 2023, който е **1,4259**. Изчисленията на разходите за емисии, включени в цената на електроенергията са направени на база фючърси за 2024 г. и 2025 г. и прогнози на анализатори при цена на емисии **69,69 евро/тон**  ***(Приложение 3)***.
* Цената на електроенергията от кондензационни ТЕЦ за количествата, описани по-горе (2 600 000 МВтч) и свързана с отпадането на дългосрочния договор с КонтурГлобал Марица Изток 3, е изчислена на база подобен тип производство при цена на емисии 69,69 евро/тон, изчислени на база фючърси за 2024 г. и 2025 г. – **273,75 лв/МВтч *(Приложение 3)***.


1. ***Формиране на цената за производство на електрическа енергия от ВЕЦ, собственост на НЕК***

Цената на електроенергията произведена от собствени ВЕЦ за регулаторния период, започващ от 01.07.2024 г. е изчислена на **144,88** лв/МВтч и е формирана при следните условия :

* Прогнозното количество електрическа енергия за производство от ВЕЦ за периода 01.07.2024 г.-30.06.2025 г. е в размер на **1 808 518 МВтч**. ***(Приложение 4)***

През 2023 г. произведеното количество от ВЕЦ, собственост на НЕК е в размер на 1 808 518 МВтч.

В Наредба 1 за определяне на количествата електрическа енергия, с които участва ВЕЦ в ценообразуването е записано : ***„Цената на електрическата енергия, произведена от водноелектрически централи над 10 MW, е еднокомпонентна и се образува от признатите от комисията разходи и възвръщаемост и количествата нетна електрическа енергия, определени след извършен анализ на годишното производство на електрическа енергия за период не по-кратък от 11 години.“*** Това предполага анализ на състоянието на водните запаси, прогнозите за бъдещи постъпления, данните от предходни години и други обстоятелства. Състоянието на водните запаси, показано в долната графика, свидетелства за нива под средните за последните 10 години и приключващи снежни запаси, които не предполагат увеличение на водните постъпления.



Запълненият обем към момента в язовирите е 75%, което за такъв период на годината е на долната граница и НЕК изразходва пестеливо този ресурс, което предполага ограничено производство.

През последните 5 години производството от ВЕЦ е около и под 2 ТВтч с изключение на 2021 г., което може също да послужи за ориентир, както и глобалните прогнози за все по-сухи години, че производството ще бъде много по-малко от средноаритметичното количество за 11 предходни години.

На база тези предпоставки са заложени количества електроенергия от ВЕЦ, равняващи се на постигнатите през 2023 г.

* Условно-постоянните разходи са прогнозирани на базата на предварителния отчет за 2023 г., като е предвидено увеличение на разходите, върху които има влияние инфлацията. Увеличението е с прогнозен среден процент инфлация 4,8%, отразяващ актуалния процент, заложен в приетия държавен бюджет. ***(Приложение 5).***
* разходите за ремонти за следващия регулаторен период са 3 708 хил. лв., като са намалени спрямо отчета за 2023 г. с 1 753 хил. лв. Ремонтната програма е съобразена с изискванията на Наредба № 9 за техническа експлоатация на електрическите централи и мрежи, техническото състояние на монтираното оборудване във ВЕЦ и инструкциите за експлоатацията и ремонта му.
* разходите за данъци и такси, работно облекло, наеми, експертни и одиторски разходи, охрана на труда, представителни разходи, членски внос и разходи за международни организации са на нивото на отчета за 2023 г.;
* разходите за въоръжена охрана и застраховки са съгласно сключените договори. Значително въздействие върху договорите за охрана оказва минималната работна заплата, която беше значително завишена (20%) от началото на годината;
* разходите за персонал са увеличени с 4,8%, отчитайки необходимостта от актуализиране на възнагражденията в НЕК, според инфлацията.
* разходите за безплатна храна са съгласно действащата нормативна уредба (Наредба №11 и КТД) ;
* разходите за амортизации са изчислени по приетия от дружеството метод;
* останалите разходи, пряко свързани с дейността по лицензията са увеличени с 4,8 % - прогнозната инфлация;
* разходи за глоби и неустойки и неамортизираната част на бракувани ДМА не са включени в прогнозата.
* в прогнозната цена **не са включени** разходи за достъп и вноските от ВЕЦ във ФСЕС по чл. 36е от ЗЕ. Съгласно чл.11 ал.2 т.6 от Наредба №1 за регулиране на цените на електрическата енергия, в състава на признатите разходи не се включват разходи за вноски по чл. 36 е от ЗЕ, както и съгласно чл. 11 ал. 5 от същата наредба в признатите разходи не се включват разходи за плащане на цени за достъп до електропреносната мрежа. Тъй като ВЕЦ, собственост на НЕК са централи с инсталирана мощност над 10 МВт и нямат преференциална цена би следвало за количествата участващи при покриване на потреблението на регулирания пазар в цената да се включат относимите разходи по цитираните по-горе задължения. За енергията на ВЕЦ в регулирания пазар НЕК няма възможност да възстанови разходите си за достъп и 5% вноска към ФСЕС, тъй като тя е фиксирана от КЕВР.

За да бъдат признати тези разходи като ценообразуващ елемент, трябва да се промени Наредба №1 за регулиране цените на електроенергията. Дотогава, възстановяването им за електроенергията произведена от ВЕЦ за регулиран пазар е възможно да се извърши чрез ФСЕС, като размерът им е 7 121 хил.лв. (5 332 хил.лв. за 5% вноска по чл. 36е от ЗЕ и 1 788 хил.лв. да достъп)

Във връзка с въвеждане на Регламент (ЕС) 2022/1854 на Съвета от 6 октомври 2022 г. в българското законодателство, НЕК Производител внася „целева вноска“ във ФСЕС над „пределна цена“ (таван на приходите) за всяка сключена сделка по свободно договорена цена. Практически при цена на сделка над „пределната цена“ производителят ще дължи вноска 5% върху приходите, които ще трябва да внесе във ФСЕС като целева вноска. Този разход нарушава принципа на ценообразуване и е необходими същият да бъде признат като възстановим към производителите.

* **Променливи разходи**
* разходите за услугата водоподаване са увеличени спрямо отчета за 2023 г., като са отразени увеличение на минималната работна заплата и 4,8% прогнозна инфлация. Тези разходи са свързани с експлоатирането и стопанисването на значимите язовири, което се извършва от Предприятие „Язовири и каскади“. Разходите за извършване на дейността от предприятието основно са зависими от отражението на инфлацията и изпълнението на ремонтни дейности. Разходите за ремонт са съгласно приетата ремонтна програма на дружеството. Извършването на ремонти в язовирните съоръжения е необходимо и гарантира сигурността на хидротехническата обекти и цялата околна инфраструктура;
* разходите за такса водовземане, която се заплаща на МОСВ – използвана е за база 2023 г., като разхода е отнесен към прогнозното производство за предстоящия регулаторен период
* услугата водоподаване от „Софийска вода“ АД- използвана е за база 2023 г., като разхода е увеличен с инфлационния индекс за годината.
* Регулаторната база на активите е по предварителния отчет за 2023 г. Привлеченият капитал е формиран от кредитите към БЕХ по дългосрочни задължения. Нормата на възвръщаемост на привлечения капитал е 2,961 %, а на собствения е 7,5 % или средната норма на възвръщаемост е 6,03 %. ***(Приложения 6.1 и 6.2)***

Формирането на цената за електроенергията произвеждана от ВЕЦ собственост на НЕК за периода 01.07.2024 г.-30.06.2025 г. е показано в следващата таблица :

|  |  |  |  |
| --- | --- | --- | --- |
|  |  |  | *стойност* |
| 1 | Условно постоянни разходи | хил.лв. | 120 710 |
| 2 | Променливи разходи | хил.лв. | 71 437 |
| 3 | Възвръщаемост | хил.лв. | 69 880 |
|  | **ОБЩО разходи с възвръщаемост** | **хил.лв.** | **262 026** |
|  | Производство на електроенергия | МВтч | 1 808 518 |
|  | ***Цена на ВЕЦ, собственост на НЕК*** | ***лв/МВтч*** | ***144,88*** |

***3. Цена на услугата „обществена доставка“***

За следващия регулаторен период компонентата за дейността обществена доставка е определена съгласно чл.10, ал.4 от Наредбата, като е използвана максимално допустимата стойност от 3 % от средната покупна цена на енергията, необходима за регулирания пазар. По този начин цената на услугата „обществена доставка“ е изчислена на **5,79 лв/МВтч**.

|  |  |  |  |  |
| --- | --- | --- | --- | --- |
|  |  | **ЕЕ за регулиран пазар** | | |
|  |  | МВтч | лв/МВтч | хил.лв. |
| 1 | Ей И Ес Марица изток 1 | 3 156 500 | 368,54 | 1 163 282 |
| 2 | ВЕИ до 500Квт | 194 622 | 302,15 | 58 805 |
| 3 | ВЕКП до 500Квт | 2 891 | 673,05 | 1 946 |
| 4 | ВЕЦ на НЕК | 736 002 | 144,88 | 106 635 |
| 5 | АЕЦ Козлодуй | 5 943 600 | 66,53 | 395 410 |
| 6 | ТЕЦ | 2 600 000 | 273,75 | 711 739 |
|  | **ОБЩО закупена ЕЕ** | **12 633 615** | **192,96** | **2 437 817** |
|  | **цена за услуга ОД - 3%** |  | 5,79 |  |

През периода 2013-2016 г. НЕК е финансирана с кредити, отпуснати от БЕХ ЕАД за оборотни средства, поради невъзможност за разплащане с производители на електрическа енергия. Основната причина за това е обстоятелството, че регулираните цени, които се определят на обществения доставчик от Комисията, не покриват разходите за регулирана дейност и компанията не е в състояние да генерира достатъчно парични средства за финансиране на дейността си. С Решение № Ц-12 от 30.06.2014 г. КЕВР е признала, че общият дефицит в обществения доставчик от регулирана дейност към 30.06.2014 г. е 1 493 785 хил. лв. (стр. 37 от Решението). Впоследствие с Решение № Ц-16 от 01.10.2014 г. КЕВР е признала допълнително още невъзстановени разходи за периода 2013-2014 г. в размер на 253 481 хил. лв., така че общият признат дефицит на обществения доставчик от регулираната дейност е 1 747 266 хил. лв. От този дефицит, независимо че има определен с решенията погасителен план за възстановяване на признатите разходи, само част от тези средства са възстановени. През следващите регулаторни периоди продължава да се натрупва допълнителен финансов дефицит от ценови решения, за което сме Ви информирали периодично и при всеки регулаторен преглед.

Средствата по отпуснатите през 2013 г. кредити от БЕХ ЕАД са ползвани основно за разплащане на просрочени задължения към доставчици на електрическа енергия. Във връзка с невъзможността НЕК да обслужва навреме ползваните заеми, компанията подаде в КЕВР заявление вх. № Е-ЗЛР-Р-29 от 29/30.04.2014 г., с което поиска разрешение, заемите на НЕК да бъдат преоформени в 10-годишен заем в размер на 1 209 млн. лв. и гратисен период за лихвата 4 месеца – заем № 77-2014.

Поради продължаващия финансов дефицит от ценови решения през следващите периоди, на 25 април 2016 г. бе сключен нов договор за целеви заем № 49-2016 между БЕХ ЕАД и НЕК с предназначение погасяване на задължения на дружеството към ЕЙ И ЕС-3С „Марица изток 1“ и КонтурГлобал Марица Изток 3 в размер на 1 048 млн. лв.

Падежът на главницата по заем № 49-2016 беше на 28.07.2021 г., когато НЕК трябваше да изплати на БЕХ ЕАД 1 048 млн. лв. (535 672 537,70 евро). Финансовите резултати на компанията не позволиха да се генерират достатъчно парични средства, с които да се погаси задължението на датата на падежа. Поради тази причина, както и поради факта, че по заем № 77-2014 бяха натрупани задължения за просрочени лихви и главници, както и лихви за забава, беше извършено преструктуриране на задълженията по заем № 77-2014 и № 49-2016 към БЕХ ЕАД със задна дата – от 28.07.2021 г., както следва:

Лихвения процент по двата заема беше намален на 3,225% годишно съответно от 4,49% по заем №77-2014 и 5,575% по заем № 49-2016 г.

Неплатените главници по заем № 77-2014 бяха оформени в 10-годишен заем считано от 28.07.2021 г., чийто погасителен план предвижда плащането на заема на месечни анюитетни вноски от 28.12.2021 г.

Заем № 49-2016 г. беше преоформен със срок от 7 години, с месечно плащане на дължимите лихви и еднократно плащане на главницата на 28.07.2028 г.

Всички просрочени лихви и лихви за забава по двата заема бяха оформени в споразумение за разсрочване на лихвени задължения в размер на 55 072 041,63 лв., като плащането им е предвидено да стане на месечни вноски за период от 10 години.

Със свое решение № Р-383/28.01.2022 г. КЕВР е дала разрешение за извършване на гореописаното преструктуриране на заемите.

През 2022 г. БЕХ ЕАД отпусна заем на НЕК в размер на 700 млн. лв. във връзка с необходимостта от предсрочно погасяване на възмездна финансова помощ, отпусната на 05.12.2016 г. от Министерство на енергетиката на НЕК в изпълнение на Закона за предоставяне на помощ за изплащане на задълженията на НЕК съгласно решение по арбитражно дело ICC Case 18086/GZ/MHM, обн. ДВ, бр. 76 от 30.09.2016 г. През 2016 г. между НЕК и Министерство на енергетиката е подписано Споразумение за предоставяне на възмездна финансова помощ в размер на 601 617 133 евро (1 176 660 хил. лв.). Съгласно Споразумението НЕК не заплаща лихви и не предоставя обезпечения. Предвидено е погасяването на възмездната финансова помощ да се извърши еднократно с падеж месец декември 2023 г. На 10.03.2022 г. Министерски съвет прие Постановление № 28 за изменение на Постановление № 328/30.11.2016 г. и Решение № 142 за изменение на Решение № 1024/30.11.2016 г., съгласно които НЕК следва да възстанови по бюджета на Министерството на енергетиката получената възмездна финансова помощ в срок до 31 март 2022 г. еднократно в пълен размер. Тъй като НЕК не разполагаше с достатъчно финансови средства и не беше в състояние да погаси изцяло помощта до края на месец март, с цел изпълнение на гореспоменатите актове на Министерски съвет бяха направени постъпки за получаване на вътрешногрупов заем от БЕХ ЕАД. Междувременно, с Постановление на МС № 52/13.04.2022 г. за изменение на постановление № 328 от 2016 г. срокът за възстановяване на помощта беше удължен до 15.04.2022 г., а с Решение на МС № 224/13.04.2022 г. беше одобрен Анекс към Споразумението за предоставяне на възмездна финансова помощ, със срок за възстановяване на сумата на помощта до 15.04.2022 г. Гореспоменатият Анекс беше подписан от МЕ и НЕК на 14.04.2022 г. В изпълнение на договореностите в Анекса, на 14.04.2022 г. по сметката на Министерство на енергетиката бяха преведени 700 млн. лв. от групата на БЕХ ЕАД. На 15.04.2022 г. НЕК преведе на Министерство на енергетиката още 476 660 837,00 лв., с което задължението на НЕК към МЕ от 1 176 660 837 лв. по възмездната финансова помощ беше погасено. За преведените от групата на БЕХ ЕАД средства, на 14.04.2022 г., беше подписан Договор за заем № 32-2022/14.04.2022 г. в размер на 700 млн. лв., годишна лихва 2,44% и срок на действие 33 месеца. По заема е предвиден 12 месечен гратисен период за плащания по главницата, считано от датата на сключване на договора, като през този период дължимите месечни вноски са в размер на 1 423 333,33 лв. и покриват само начислената лихва по заема. Погасяването на усвоената сума се извършва на 21 месечни анюитетни вноски в размер на 34 083 936,81 лв. всяка. С решение № Р-392/05.04.2022 г. КЕВР е дала разрешение за сключване на горепосочения заем.

Във връзка с разпореждане №7 на Министерски съвет от 14.12.2023 г. за 100% внасяне на дивидент от държавните фирми, като за НЕК се изисква довнасяне на дивидент за приключилата 2022 г., /дружеството отчете счетоводна печалба в размер на 1 181 032 хил. лв. и плати дивидент в размер на 224 657 хил. лв./, с което възникват допълнителни парични плащания и потоци в размер на още 224 657 хил. лв., които компанията трябва да довнесе като допълнителен дивидент в БЕХ ЕАД, отнасящ се за финансовия резултат за 2022 г. Поради недостиг на финансови средства, липсата на висока ликвидност и нормален паричен поток към края на 2023 г., както и високите задължения на НЕК към Български енергиен холдинг, компанията не бе във фактическа възможност да довнесе още 50% дивидент за финансовия отчет за приключилата 2022 г. В тази връзка между БЕХ ЕАД и НЕК в началото на 2024 г. бе сключен нов заем в размер на 224 657 хил.лв. за довнасяне на дивидента със срок на погасяване 31.12.2028 г.

За следващия регулаторен период 2024-2025 г. общите разходи за лихви по кредитите от БЕХ ЕАД ще бъдат в размер на 44 360 хил. лв.

В следващата таблица е представена съпоставка между прогнозните приходи от услугата „обществена доставка“ и очакваните разходи за дейността, включително лихви:

|  |  |  |
| --- | --- | --- |
|  |  | **2024-2025 г.** |
| **Услуга "Обществена доставка"** |  |  |
| **Разход** | хил.лв. | **58 435** |
| в т.ч. лихви | хил.лв. | 44 360 |
| **Приход** | хил.лв. | **73 135** |
| цена | лв/МВтч | 5,79 |
| Реализирана ЕЕ КС | МВтч | 12 633 615 |

С приходите от компонентата за дейността обществена доставка, формирани при максимално допустимия размер на надценката от 3%, компанията ще може да покрие разходите на обществения доставчик в това число и лихвите по кредитите, но няма да може да обслужи всички лихви за забава от предходни периоди.

1. ***Цена, по която НЕК, в качеството на обществен доставчик, продава електрическа енергия на крайните снабдители***

Формирането на цената, по която общественият доставчик продава електрическа енергия е по модела на КЕВР в Решение №Ц-14 от 30.06.2023 г.,

|  |  |  |  |  |
| --- | --- | --- | --- | --- |
|  |  | **ЕЕ за регулиран пазар** | | |
|  | **Разходи за закупена ЕЕ по прогнозна пазарна цена** | к-во | цена | ст-ст |
| МВтч | лв/МВтч | хил.лв. |
| 1 | ЕЙ И ЕС-3С „Марица изток 1“ | 3 156 500 | 167,58 | 528 966 |
| 2 | ВЕИ до 500Квт | 194 622 | 167,58 | 32 615 |
| 3 | ВЕКП до 500Квт | 2 891 | 167,58 | 484 |
| 4 | ВЕЦ на НЕК | 736 002 | 144,88 | 106 635 |
| 5 | АЕЦ Козлодуй | 5 943 600 | 66,53 | 395 410 |
| 6 | ТЕЦ | 2 600 000 | 167,58 | 435 708 |
|  | **ОБЩО закупена ЕЕ** | **12 633 615** | **118,72** | **1 499 819** |
|  | услуга "обществена доставка" | 12 633 615 | 5,79 | 73 135 |
|  | Компенсиране от ФСЕС | 12 633 615 | -8,71 | -110 039 |
|  | **Цена за КС** | **12 633 615** | **115,80** | **1 462 915** |

Съгласно чл. 37а от Наредба №1 от 14.03.2017 г. за регулиране на цените на електрическата енергия (НРЦЕЕ, Наредбата) Комисията определя прогнозна пазарна цена за базов товар за всеки регулаторен/ценови период въз основа на анализ на форуърдните сделки за този период на националната и регионалните борси. При изготвяне на изчисленията по настоящото заявление НЕК е приложил подход, използващ съществуващите към момента индикатори за цени на пазара в периода юли 2024 – юни 2025 г. Такъв индикатор са фючърсните сделки за електрическа енергия за разглеждания период. Към 28.03.2024 г. средната цена на унгарските фючърси (традиционно използвани за бенчмарк) за енергия на борсата ЕЕХ на тримесечна база е в размер на **85,68 евро/МВтч или 167,58 лв/МВтч**. Тази прогнозна пазарна цена е приложена за ЕЙ И ЕС Марица изток 1, ВЕИ, ВЕКП и кондензационни централи в микса на обществения доставчик. Над тази цена до пълните цени на тези производители се извършва компенсация от ФСЕС. За АЕЦ Козлодуй цената е образувана на база действащата към момента с индексация 4,8% инфлационен индекс.

Така изчислена цената, по която НЕК в качеството си на обществен доставчик продава електроенергия на крайните снабдители е запазена на ниво Решение Ц-14 от 30.06.2023 г. в размер на **115,80 лв/МВтч.**  ***(Приложение 7)***

1. ***Разходи на НЕК за изкупуване на електрическа енергия по чл.93а и чл.94 от ЗЕ и компенсиране от Фонд „Сигурност на електроенергийната система“ по чл.35***

Съгласно действащия механизъм за компенсиране на обществения доставчик, прилаган за регулаторния период 2023-2024г., в средствата за компенсиране от ФСЕС за 2024-2025 г. са включени :

1. Възстановяване на вноска на ЕЙ И ЕС-3С „Марица Изток 1“ за внесена във ФСЕС вноска по чл. 36е от ЗЕ за 5% върху приходите от реализирана електрическа енергия. Размерът на сумата за компенсиране е **58 164 хил. лв.** и е изчислен върху минималното количество електрическа енергия, която общественият доставчик прогнозира в заявлението, че ще изкупи от централата по прогнозната себестойност на енергията.
2. Възстановяване на разходи за такса „достъп“ за енергията, произведена от ЕЙ И ЕС-3С „Марица Изток 1“. Размерът на сумата, изчислена за компенсиране в настоящото заявление, е **7 670 хил. лв.** Изчислението е върху количествата енергия, предвидени за закупуване от централата и цената за достъп от настоящото ценово решение – 2,43 лв/МВтч.
3. Компенсиране на разходи за закупена електрическа енергия от ЕЙ И ЕС-3С „Марица Изток 1“ над прогнозна пазарна цена. В ценовото заявление НЕК е запазила принципа за компенсиране на разходи на обществения доставчик за закупена енергия над прогнозна пазарна цена до прогнозирана себестойност на енергията. За прогнозна пазарна цена, както по-горе бе описано, НЕК използва в изчисленията си цена 167,58 лв/МВтч, която е съобразена с чл. 37а от Наредба №1 от 14.03.2017 г. и взема предвид фючърсните сделки за електрическа енергия за разглеждания период към 28.03.2024 г. на унгарските фючърси (традиционно използвани за бенчмарк) за енергия на борсата ЕЕХ. Прогнозираната цена на закупената енергия от ЕЙ И ЕС-3С „Марица Изток 1“ е в размер на 368,54 лв/МВтч и е определена по одобрения от КЕВР финансов модел в СИЕ. Разходите за компенсиране на централата са в размер на **634 316 хил. лв.**
4. Компенсиране на разходи на закупена енергия от ВЕИ до 0,5 МВт над прогнозната пазарна цена. Очакваните количества за закупуване са съгласно отчета за периода юли 2023 г. – март 2024г. и количествата предвидени в Решение Ц-14 от 30.06.2023 г. за периода април–юни 2024 г. с увеличение от 1%. Размерът на компенсацията, която следва да бъде предвидена от комисията за НЕК е **26 190 хил. лв.**
5. Компенсиране на разходи на закупена енергия от ВЕКП до 0,5 МВт над прогнозна пазарна цена. Очакваните количества за закупуване са съгласно отчета за периода юли 2023 г. – март 2024г. и количествата предвидени в Решение Ц-14 от 30.06.2023 г. за периода април–юни 2024 г. с увеличение от 1%. Размерът на компенсацията, която следва да бъде предвидена от комисията за НЕК е **1 461 хил. лв.**
6. Компенсиране на разходи за 5% вноска по чл.36е от ЗЕ за електроенергия за регулиран пазар, произведена от собствени ВЕЦ. Размерът на вноската от 5% е изчислен върху основата на прогнозния електроенергиен баланс, изготвен от НЕК за целите на настоящото заявление. Въз основа на това количеството от ВЕЦ за регулиран пазар е в размер на 736 002 МВтч. Те са остойностени по формираната цена за електроенергията произвеждана от ВЕЦ (144,88 лв/МВтч), собственост на НЕК, показана по-горе в изложението. Тъй като ВЕЦ, собственост на НЕК са централи с инсталирана мощност над 10 МВт и нямат преференциална цена би следвало за количествата участващи при покриване на потреблението на регулирания пазар в цената да се включат относимите разходи по цитираните по-горе задължения. За енергията на ВЕЦ в регулирания пазар НЕК няма възможност да възстанови разходите си за 5% вноска към ФСЕС, тъй като тя е фиксирана от КЕВР. За да бъдат признати тези разходи като ценообразуващ елемент, трябва да се промени Наредба №1 за регулиране цените на електроенергията. Дотогава, възстановяването им за електроенергията произведена от ВЕЦ за регулиран пазар е възможно да се извърши чрез ФСЕС, като размерът им е **5 332 хил.лв.**
7. Компенсиране на разходи за достъп за ЕЕ за регулиран пазар, произведена от собствени ВЕЦ. Сума в размер на **1 788 хил.лв.,** изчислена на база на прогнозираните количества енергия от ВЕЦ за регулиран пазар и цена достъп на ниво на настоящата от решението на КЕВР следва да бъде възстановена на НЕК за достъп на същото основание като в т. 6, свързана с 5% вноска към ФСЕС за приходите от ВЕЦ
8. Сума, необходима за запазване на ценовите нива действащи за регулаторния пеиод 2023-2024 г.

Запазвайки принципите на ценообразуване от решение Ц 14 от 30.06.2023 г. за установяване на цени в настоящия им размер изчисленията показват, че ще бъде необходима сума в размер на **110 039 хил . лв**

1. SO2 & NOx Модернизация и БРЕФ инвестиция.

Във връзка с европейски нормативни изисквания, свързани с ограничаване на негативните климатични промени, за да може да продължи дейност и да отговори на въведените изисквания КонтурГлобал Марица Изток 3 извърши в периода 2012 – 2015 г. инвестиция за SO2 & NOx Модернизация и между 2017 – 2021 г. БРЕФ инвестиция, които към настоящия момент се оценяват на около 77 068 хил. лв. От тях КЕВР е признал и е компенсирал на НЕК единствено 10 млн. евро с решение Ц 14 от 30.06.2023 г. За останалата част в размер на **57 509 хил. лв.** е необходимо да бъдат признати за възстановяване през ФСЕС.

1. Предявена претенция от ЕЙ И ЕС-3С Марица Изток 1 към НЕК ЕАД, свързана с претенция към централата от Мини Марица Изток ЕАД относно неизпълнението за закупуване на минимално количество въглища за календарната 2023 г.

Задължението за минимално количество лигнитни въглища, които ЕЙ И ЕС-3С Марица Изток 1 следва да закупи по силата на договор от Мини Марица Изток е в размер на 5 184 000 тона. През календарната 2023 г. са подадени и доставени количества в размер на 3 271 032 метрични тона въглища. Поради неизпълнението за 2023 г. и във връзка с предявена претенция от Мини Марица Изток ЕАД за неприети количества въглища, с писмо ЕЙ И ЕС-3С Марица Изток 1 е предявила претенция по СИЕ към НЕК ЕАД за заплащане на компенсация за недоставени до минималното количество по договор лигнитни въглища в размер **27 642 хил. лв.** По-малкото диспечиране на централата е вследствие ниските цени на борсата и при реализиране на количествата определени от КЕВР щяха да предизвикат по-голяма загуба, както и за заместване на енергия за регулиран пазар с по-евтина закупена от свободния пазар. Ефектът от това заместване изчисляваме на 91 548 хил.лв, които както се вижда надхвърлят на 3 пъти разходите за недопроизведена енергия и недоставени въглища.

1. Компенсиране по договор за варовик

Поради непроизведеното минимално количество електрическа енергия за изкупуване по СИЕ през 2023 г. ЕЙ И ЕС-3С „Марица Изток 1“ е предявила към НЕК претенция в размер на **2 556 хил.лв.,** които са дължими на доставчика на варовик Каолин. Причините са описаните в горната точка.

1. Некомпенсирани разходи за 5% от минал период 2022 -2023 г.

НЕК предявява исканията си за компенсиране до ФСЕС всеки месец в месеца, следващ отчетния. ФСЕС одобри разходи за регулаторен период 2022–2023 г., предявени с искането на НЕК за месец юни 2023, подадено през юли 2023 г. След месец юли 2023 г. НЕК продължи да получава фактури за направени разходи от централите със СИЕ и от крайните снабдители, отнасящи се за регулаторен период 2022-2023 г. ФСЕС отказа да ги компенсира с мотива за липса на предвидени от КЕВР средства в решението за период 2023-2024 г. Тези средства следва да бъдат компенсирани, тъй като са реално направени разходи за период 2022-2023, които са представени на НЕК в следващ регулаторен период

Общият размер на недокомпенсираните средства за регулаторен период по гореспомената причина е **4 829 хил.лв** и са както следва

• Некомпенсирани разходи за получени дебитни известия от ТЕЦ КонтурГлобал Марица Изток 3 в размер на 377 230,35 лв, които се отнасят за месец юни 2023 г.

• Некомпенсирани разходи за получени дебитни известия от ТЕЦ Ей и Ес Марица Изток 1 в размер на 4 438 318,34 лв, които се отнасят за месеците май и юни 2023 г.

• Некомпенсирани разходи за получени дебитни известия от ЕНЕРГО-ПРО Продажби АД в размер на 12 188,56 лв, които се отнасят за месец юни 2023 г.

• Некомпенсирани разходи за получени дебитни известия от ЕВН България ЕАД в размер на 1 265,04 лв, които се отнасят за месеците октомври 2021 – юни 2022 г.

1. Компенсиране на разходи за закупена електрическа енергия от Кондензационна ТЕЦ над прогнозна пазарна цена. Във връзка с осигуряване на задължението за обезпечаване на регулирания пазар с електрическа енергия за крайните снабдители, обвързването на мощностния баланс и осигуряване на възможности за Системния оператор за резервиране на мощности, балансиране и регулиране, свързани с управлението на ЕЕС, НЕК счита, че е необходимо част от енергията за осигуряване на крайните снабдители да бъде доставяна от кондензационни централи. Прогнозното количество електроенергия, което общественият доставчик предлага да закупи от Кондензационни ТЕЦ е в размер на 2 600 000 МВтч. Прогнозната цена на закупената енергия от Кондензационна централа е изчислена на база подобен тип производство при цена на емисии 69,69 евро/тон, изчислени на база фючърси за 2024 г. и 2025 г. – 273,75 лв/МВтч. Размерът на компенсацията е **276 031 хил.лв.**
2. Неблагоприятни финансови резултати, свързани с реализирането на натрупан излишък на електроенергия в обществения доставчик, предизвикан от специфичния профила на потребление на крайните снабдители.

Поради специфичния профил на потребление на електрическа енергия на клиентите на крайните снабдители, задълженията на обществения доставчик за обезпечаване на дневните заявки за потребление на крайните снабдители, както и изпълнение на ценово решение на КЕВР в частта му, свързана с покупка на енергия по определени квоти, ежедневно в определени часове на денонощието се натрупват излишъци на електрическа енергия. Тези излишъци общественият доставчик е длъжен да закупи от производителите, а крайните снабдители нямат нужда да консумират и съответно не са подали заявка за такива количества. Така общественият доставчик следва да реализира излишните количества на свободния пазар. Изготвен е анализ на покупката и продажбата на тези излишни количества електрическа енергия за периода юли 2023 – март 2024 г., които са закупени от производителите с определени от КЕВР в ценовото решение квоти за продажба на обществения доставчик и са реализирани на пазарен сегмент „Ден напред“ на БНЕБ. Като разход за НЕК ЕАД енергията от излишък е остойностена по цената на енергийния микс, определена в ценовото решение на КЕВР, а приходът е по постигната среднопретеглена цена от продажбите на сегмент „Ден напред“. Резултатът е прогнозна загуба в размер на около **55 938 хил. лв.**

|  |  |  |  |  |  |  |
| --- | --- | --- | --- | --- | --- | --- |
|  | Излишък на ОД  МВтч | Приход от излишък- изчислен  лв | Среднопретеглена цена за излишък на ОД  лв/МВтч | Цена на микс на ОД по решение лв/МВтч | Разходи за закуп. енергия по решение  лв | Изчислена загуба  лв |
| 07.2023 | 77 284,07 | 11 859 085,14 | 153,45 | 226,98 | 17 541 938,89 | 5 682 853,75 |
| 08.2023 | 83 718,49 | 14 553 647,07 | 173,84 | 226,98 | 19 002 423,54 | 4 448 776,47 |
| 09.2023 | 184 781,32 | 29 415 893,45 | 159,19 | 226,98 | 41 941 664,47 | 12 525 771,01 |
| 10.2023 | 148 846,54 | 23 143 294,57 | 155,48 | 226,98 | 33 785 186,74 | 10 641 892,18 |
| 11.2023 | 38 709,09 | 4 117 295,41 | 106,37 | 226,98 | 8 786 189,70 | 4 668 894,29 |
| 12.2023 | 9 098,72 | 1 213 679,57 | 133,39 | 226,98 | 2 065 228,15 | 851 548,58 |
| 01.2024 | 2 892,62 | 351 902,02 | 121,65 | 226,98 | 656 567,57 | 304 665,55 |
| 02.2024 | 54 140,06 | 6 169 405,16 | 113,95 | 226,98 | 12 288 711,95 | 6 119 306,80 |
| 03.2024 | 73 668,47 | 7 027 177,89 | 95,39 | 226,98 | 16 721 269,32 | 9 694 091,43 |
| ОБЩО | **673 139,40** | **97 851 380,26** |  |  | **152 789 180,33** | **54 937 800,07** |

1. **Изпълнение на задълженията по Споразумение за изкупуване на електрическа енергия между НЕК ЕАД и ЕЙ И ЕС-3С Марица Изток 1 в настоящите условия на електроенергийния пазар**

От началото на 2024 г. се наблюдават ниски стойности на цената на електрическата енергия, търгувана на БНЕБ. От началото на годината, средната цена на базова енергия, търгувана на пазар „Ден напред“ на БНЕБ, е около 147 лв/МВтч, а в последните седмици се наблюдава допълнителен спад. Това, заедно с намаленото потребление на енергия, цялостните климатични условия и изпълнението на ценовото решение на КЕВР за настоящия регулаторен период, води до затруднения за Обществения доставчик при обвързване на ежедневния енергиен баланс, свързан с изпълнение на функциите му, поради натрупване на излишък на електрическа енергия. За да бъде частично преодолян този проблем, се наложи НЕК ЕАД от края на месец март 2024 г. да спре производството от ЕЙ И ЕС-3С Марица Изток 1. Към настоящия момент до края на действието на настоящото ценово решение на 30.06.2024 г. перспективите за пуск на централата до края на настоящия регулаторен период са ниски.

Клаузите на СИЕ предвиждат задължение за минимални количества електрическа енергия, която следва да се закупят от НЕК ЕАД в рамките на всяка календарна година. Това количество е 3 156 500 МВтч. В случай на неизпълнение, освен плащането за разполагаемост, се дължат и неустойки и плащания за въглища и варовик за непроизведената електрическа енергия до минималните количества, установени със СИЕ. Към настоящия момент произведената от ТЕЦ и закупена от НЕК ЕАД електрическа енергия по дългосрочния договор е в размер на 401 718 МВтч, което е значително под очакваните количества за производство за периода януари – март 2024 г. заложени в ценовото решение. Заниженото производство се дължи главно на:

* Анализирайки пазарните ситуации, НЕК ЕАД се стреми да понижи цената на енергийния микс и да предложи оптимална услуга в обществен интерес. В моменти с подходящи ценови условия общественият доставчик закупува електрическа енергия от БНЕБ за нуждите на регулирания пазар, оптимизирайки разходите за закупуване. Тази по-добра финансова услуга в обществен интерес води до ограничаване и намаляване на произведената енергия от ЕЙ И ЕС-3С Марица Изток 1
* Дълготрайно продължаващото ниско ниво на цените на електроенергийните пазари ограничава възможностите на НЕК ЕАД за продажба на енергия от ЕЙ И ЕС-3С на свободния пазар. Ниските стойности на цените в големи периоди от време водят и до невъзможност за реализиране на скъпата енергия от централата, до ограничаване на производството от нея само за регулиран пазар и дори в много случаи до цялостно спиране на работата на генераторите.

Ако в резултат на пазарните условия, установеното в настоящото решение, както и прогнозни данни на бъдещо ценово решение, свързано с работата на ЕЙ И ЕС-3С Марица Изток 1, работата на централата бъде спряна до края на настоящия регулаторен период, НЕК ЕАД ще дължи за 2024 г. плащания и неустойки за оставащата до минималните количества в договора енергия, която по прогнозни данни се изчислява на **1 236 718 МВтч**, които към настоящия момент се изчисляват на:

* Неустойка и плащане за въглища в размер на около **38 млн. лв**.
* Неустойка и плащане за варовик в размер на около **6 млн. лв.**

Тук следва да се отбележи и плащането за разполагаема мощност, което НЕК ЕАД дължи и което при липса на работа от централата и неблагоприятно ценово решение също няма да има възможност напълно да се компенсира , чиито пълен размер се изчислява на около 320 млн. лв. за календарната 2024 г.

1. Във връзка със завишените заявки на крайните снабдители през регулаторен период 2023 – 2024 г. с 285 479 МВтч, НЕК се наложи да обезпечи тази енергия чрез покупки от БНЕБ. Завишеното потребление на крайни снабдители е в период със средна цена, на покупка на енергия от БНЕБ 172,62 лв/МВтч. Приходът за тази електрическа енергия е само от цената на крайните снабдители 115,80 лв/МВтч, което формира допълнителен разход за сметка на обществения доставчик в размер на **16 221 млн.лв.**

Общата сума на средствата за компенсиране на НЕК **е 1 328 686 хил.лв**.

|  |  |  |  |  |  |
| --- | --- | --- | --- | --- | --- |
|  | **Разпределение на приход във ФСЕС** | МВтч | лв/МВтч |  | хил.лв. |
| 1 | *Възстановяване на вноска 5% по чл.36е от ЗЕ на МИ1* |  |  |  | 58 164 |
| 2 | *Компенсиране на разходи за достъп МИ1* | 3 156 500 | 2,43 |  | 7 670 |
| 3 | *Компенсиране на разходи на закупена енергия от МИ1 над прогн.пазарна цена* | 3 156 500 | 368,54 | 167,58 | 634 316 |
| 4 | *Компенсиране на разходи на закупена енергия от ВЕИ до 0,5 МВт над прогн.пазарна цена* | 194 622 | 302,15 | 167,58 | 26 190 |
| 5 | *Компенсиране на разходи на закупена енергия от ВЕКП до 0,5 МВт над прогн.пазарна цена* | 2 891 | 673,05 | 167,58 | 1 461 |
| 6 | Компенсиране на разходи за 5% вноска по чл.36е от ЗЕ за ЕЕ за регулиран пазар, произведена от собствени ВЕЦ | 735 999 | 144,88 | 0,05 | 5 332 |
| 7 | *Компенсиране на разходи за достъп за ЕЕ за регулиран пазар , произведена от собствени ВЕЦ* | 735 999 | 2,43 |  | 1 788 |
| 8 | *Компенсиране върху к-ва реализирана ЕЕ* |  |  |  | 110 039 |
| 9 | *Компенсиране за капиталова инвестиция за КГМИ3* |  |  |  | 57 509 |
| 10 | *Компенсиране по СИЕ с Ей И Ес за договор за въглища с ММИ (вземаш или плащаш)* |  |  |  | 27 642 |
| 11 | *Компенсиране по договор за варовик* |  |  |  | 2 556 |
| 12 | *Некомпенсирани разходи за 5% от минал период* |  |  |  | 4 829 |
| 13 | *Компенсиране за ТЕЦ с регулиране* | 2 600 000 | 273,75 | 167,58 | 276 031 |
| 14 | *Натрупан излишък на ЕЕ в Обществения доставчик* |  |  |  | 54 938 |
| 15 | *Компенсиране по СИЕ с Ей И Ес по договор за въглища и варовик* |  |  |  | 44 000 |
| 16 | *Компенсиране на разходи на Обществения доставчик във връзка със завишеното потребление на крайните снабдители* | 285 479 | 172,62 | 115,80 | 16 221 |
|  | **ОБЩО компенсиране от ФСЕС** |  |  |  | 1. 328 686 |

1. ***Компенсиране на разходи на обществения доставчик, произхождащи от изпълнение на лицензионната му дейност за минали периоди***

**Ценови дефицит на НЕК, формиран в резултат от Решения на КЕВР за периода 2013-2023 г.**

С протоколно решение на БЕХ ЕАД се възлага на изпълнителния директор на НЕК да предприеме действия за компенсиране на генерирания в миналото тарифен дефицит и за сезиране на институциите за необходимостта от разработване, прилагане и нотифициране на механизъм за остойностяване и конпенсиране на натрупания дефицит на НЕК.

Във връзка с това моля КЕВР да започне производство за остойностяване и компенсиране на натрупания тарифен дефицит в НЕК вследствие на ценови Решения на КЕВР в предходни регулаторни периоди.

Изчисленията на НЕК относно натрупания ценови дефиците са показани по-долу :

|  |  |  |
| --- | --- | --- |
|  | **Натрупан дефицит в НЕК** | **2 461 768** |
| 1 | От признат общ дефицит в Решение Ц12 от 2014 г. в размер на 1 234 787 хил.лв са останали некомпенсирани разходи в размер на: | **647 396** |
| 2 | От признати с Решение Ц16 от 2014 г. 253 481 хил.лв. и невъзстановени от Фонд за въглеродни емисии разходи в размер на: | **190 110** |
| 3 | Разходи за закупуване на електроенергия по дългосрочни договори за периода 2014-2015 г. | **502 641** |
| 4 | Разходи за емисии парникови газове за периода 2014-2015 г. | **102 835** |
| 5 | Разходи за закупуване на енергия от ВЕИ за периода 2014-2015 г. | **245 082** |
| 6 | Обезщетения за недължимо платени добавки за зелена енергия, ВЕКП и невъзстановени разходи | **11 421** |
| 7 | Влезли в сила съдебни решения от утвърдени по-високи преференциални цени на комбинирано производство на ЕЕ за изминали рег. периоди | **12 484** |
| 8 | Невъзстановени разходи за 2017-2018 г. на НЕК като администратор на цена за задължение към обществото | **134 732** |
| 9 | Натрупан дефицит за 2014-2021 г. от непокрити разходи от компонентата за дейността "обществена доставка" (разходи за лихви) | **516 928** |
| 10 | Некомпенсирани разходи за регулаторен период 2018-2019 г. за по-голямо производство на електроенергия и разполагаемост на ЕЙ И ЕС-3С „Марица изток 1“ и КонтурГлобал Марица Изток 3 | **13 054** |
| 11 | По-високи цени на СО2 презрегулаторния период 01.07.2020-30.06.2021 г., | **32 523** |
| 12 | По-големи количества електроенергия и по-високи цени на СО2 презрегулаторния период 01.07.2021-30.06.2022 г., | **47 018** |
| 13 | Некомпенсирани разходи за вноска по чл.36е от ЗЕ по дебитни известия за изминал регулаторен период получени през регулаторен период 01.07.2022 – 30.06.2023 г. | **5 076** |

* В Решение №Ц-12 от 30.06.2014 г. КЕВР призна, че установения общ дефицит, свързан с регулираната дейност към 30.06.2014 г. е 1 493 785 хил.лв. Дефицитът е формиран през регулаторните периоди 2012-2013 и 2013-2014 г. Със същото решение КЕВР прие 998 769 хил.лв от установения общ дефицит от 1 493 785 хил.лв да се възстановят в рамките на следващите 5 регулаторни периода, или до 30.06.2019 г., чрез включване в цената на обществения доставчик. За остатъка от 495 016 хил.лв. бе постановено Комисията да определи подходящ механизъм за възстановяване в следващи ценови периоди. Определеният 5 годишен погасителен план се приложи само през първия регулаторен период след влизане в сила на решението от 01.07.2014 г. През следващите четири регулаторни периода се възстановяваха само невъзстановени разходи от Методиката за компенсиране на разходи от задължително изкупуване на електроенергия от ВЕИ, тъй като с по-голяма част от общата сума на установените средства се компенсираха разходи на крайните снабдители. Впоследствие и за част от оставащите 495 016 хил.лв. бе приет погасителен план. Това бяха разходи некомпенсирани от Фонд за въглеродни емисии на стойност 253 481 хил.лв.

**От признатия общ дефицит по Решение №Ц-12 от 2014 г. в размер на 1 493 785 хил.лв останаха некомпенсирани 647 396 хил.лв.** Тази сума включва:

* Компенсиране на неизкупената разполагаемост от МИ1 и МИ3 за регулаторния период от 01.08.2013 до 30.06.2014 г. – 87 172 хил.лв.
* Компенсиране на разходите свързани с експлоатацията на ПАВЕЦ за регулаторния период 2013-2014 г. до стартиране на балансиращия пазар от 01.06.2014 г. – 324 208 хил.лв.
* Остатъка от цялата призната сума в размер на 236 016 хил.лв. ( Невъзстановени разходи от Методиката за компенсиране на разходите за задължително изкупуване на електроенергията от ВЕИ – 63 016 хил.лв.; невъзстановени разходи за разполагаемост за допълнителни услуги – 85 000 хил.лв.; Непризнати разходи за въглеродни емисии по дългосрочните договори 2013-2014 г. за произведена електроенергия – 88 000 хил.лв)
* С решение Ц-16/01.10.2014 г. бяха приети за възстановяване на НЕК разходи от Фонд за въглеродни емисии чрез Министерство на икономиката и енергетиката разходи за 2013-2014 г. в размер точно на **253 481 хил.лв**. Произходът на тези разходи е вследствие Решение № Ц-25/29.07.2013 г., при което с определяне на цените в сектор „Електроенергетика“ за регулаторния период 2013-2014 г. бяха заложени 498 965 хил.лв постъпления от продажба на въглеродни емисии (Фонд за въглеродни емисии), с които да се компенсират разходите на НЕК-обществен доставчик за закупуване на енергията от определени фотоволтаични централи. Поради закриване на този фонда НЕК остана некомпенсиран с 253 481 хил.лв. и КЕВР прие подход за компенсиране за 4 години с ежегодно възстановяване на сума от 63 370 хил.лв.

**Дружеството беше компенсирано само през първия регулаторен период и останаха некомпенсирани разходи в размер на** **190 110 хил.лв.**

* През регулаторния период 2014-2015 г. при изчисляване на продажната цена на НЕК в Решение № Ц-12 от 30.06.2014 г. се отрази намаление на пълната цена на ЕЙ И ЕС-3С „Марица изток 1“ с 30 %, на КонтурГлобал Марица Изток 3 с 20 %, както и намаление на разполагаемостта почти на половина спрямо заложената такава във финансовите им модели. Въпреки това се постанови да се изкупува и заплаща електроенергията и разполагаемостта при цените и условията на договорите. Вследствие на това възникнаха по-високи разходи за закупуване на електроенергия и разполагаемост по дългосрочните договори, които не са отразени в продажните цени и трябва да се компенсират.

**В резултат НЕК е недокомпенсирано за периода 01.07.2014-30.07.2015 г. с 502 641 хил.лв.**

* Независимо, че инсталациите на ЕЙ И ЕС-3С „Марица изток 1“ и КонтурГлобал Марица Изток 3 емитират въглероден диоксит и имат задължения да купуват емисии парникови газове, в цените на електроенергията за ценовия период от 01.07.2014 г. не са включвани такива разходи. От непризнаването на разходите за емисии в цените по дългосрочните договори, които НЕК съгласно договорните споразумения, одобрени и от ДКЕВР, следва да заплаща дружеството понесе загуба от **102 835 хил.лв**.
* Със същото решение Ц-12/30.06.2014 г. при определянето на миксовата цена на НЕК, разходите на обществения доставчик за изкупуване на енергия за регулирания пазар от ВЕИ по преференциални цени са включени на базата на количества, определени като 50 % от заложените средногодишни работни часове на фотоволтаичните и вятърни централи по преференциални цени и останалите 50 % от количествата - по цената на електроенергията, която НЕК-обществен доставчик продава на крайните снабдители.

Съгласно чл.31, ал.5 от действащия ЗЕВИ общественият доставчик, съответно крайните снабдители изкупуват произведената електрическа енергия от възобновяеми източници при следните условия:

- по преференциална цена, за количествата електрическа енергия до размера на определената средногодишна продължителност на работа, съгласно решението на ДКЕВР за определяне на цена на конкретния производител;

- по утвърдената от ДКЕВР цена, по която общественият доставчик продава електрическата енергия на крайните снабдители и електроразпределителните дружества, за количествата, надхвърлящи производството по т. 1.

НЕК не изкупува електроенергията по начина, определен с ценовото решение, защото противоречи на определеното в ЗЕВИ, нито може да приложи напълно разпоредбата на закона, тъй като не на всички производители при утвърждаване на цените им Комисията е определила средногодишните часове за работа. По тази причина разпоредбата на закона е приложена частично, само за производителите, на които ДКЕВР е определила средногодишни часове за работа.

**Вследствие на този акт на комисията НЕК е недокоменсирано с 245 082 хил.лв.**

* През периода от 2015 г. до 2019 год. НЕК солидарно с ЕСО ЕАД е осъдено и платило на търговци на електрическа енергия по съдебни и арбитражни дела обезщетения за недължимо платени добавки за зелена енергия, ВЕКП и за невъзстановяеми разходи. Фактурирането на добавките от страна на НЕК в качеството му на Преносно предприятие е в изпълнение на разпоредбите на действащите нормативни актове през периода, касаещи обезщетенията – 2009-2013 г.: чл.104,ал.1 от Закона за енергетикатам чл.13, ал.3 от Правилата за търговия с електрическа енергия, Решения на КЕВР №№ Ц-23/2009, Ц-30/2010, Ц-22/2011, Ц-17/2012 г. Разходите и плащанията, които са извършени по делата, касаещи периода 2009-2013 г. и за които са предявявени искания за компенсации са **в размер на** **11 421 хил.лв.** Тези арбитражи и съдебни дела произтичат не от неизпълнение на търговски договори, а от това, че НЕК стриктно е изпълнявало действащата нормативна уредба, решения и становища на КЕВР, които впоследствие съдебните институции не са признали за правилни. Комисията следва да компенсира посочените разходи.
* През периода 2017- 2018 г. в изпълнение на влезли в сила съдебни решения, комисията утвърждава по-високи преференциални цени на електрическата енергия от комбинирано производство за изминали регулаторни периоди на някои производители, което налага на НЕК допълнителни разходи от 12 484 хил.лв. Допълнителните разходи, които НЕК отрази като текущи за 2019 г. и изплати на „Топлофикация Русе ЕАД, „Брикел“ ЕАД, „Топлофикация Сливен“ ЕАД. Посочената сума е резултат от отменени решения на КЕВР и постановени нови. Решенията, които касаят изминали регулаторни периоди (2013, 2014, 2015г.) са едностранни – удовлетворени са само исканията на посочените производители за сметка на обществения доставчик.

**От непризнаването на компенсация за описаните допълнителни разходи на обществения доставчик е възниква дефицит от 12 484 хил.лв.**

* През ценовия период 2017-2018 г. НЕК беше администратор на цена „задължение към обществото“. С приходите от цената се компенсират разходи над определена референтна цена за ЕЙ И ЕС-3С „Марица изток 1“, КонтурГлобал Марица Изток 3, ВЕИ и ВЕКП. При направените предпоставки за количество предоставена енергия на НЕК от тези производители и разходите за нея, както и с компенсиране на средства от ФСЕС се определи цена за задължение към обществото от 37,25 лв/МВтч. Поради променените стойности на включените елементи дължащи се на по-висока цена на ВЕИ и по-висока цена на ЕЙ И ЕС-3С „Марица изток 1“ и КонтурГлобал Марица Изток 3, в резултат основно на по-високите разходи за въглеродни емисии, и въпреки по-малко количество закупена енергия от ВЕКП и повече продадена енергия и съответно по-голям приход от цена за задължение към обществото **, се формира недостиг от 134 732 хил.лв.**

|  |  |  |  |  |
| --- | --- | --- | --- | --- |
|  |  | Решение на КЕВР | Отчет | Недостиг |
| 1 | Разходи за компенсиране на ОД за ЕЙ И ЕС-3С „Марица изток 1“ и КонтурГлобал Марица Изток 3 | 486 405 | 617 975 | -131 570 |
| 2 | Некомпенсирани разходи за ВЕИ | 769 237 | 808 975 | -39 738 |
| 3 | Некомпенсирани разходи за ВЕКП | 224 028 | 204 811 | 19 217 |
| 4 | Приход от цена за ЗО | 1 240 641 | 1 258 000 | 17 359 |
|  | **ОБЩО** |  |  | **-134 732** |

* През периода 2013-2014 г. НЕК вследствие на ликвидната криза, поради натрупания ценови дефицит, е принудено да ползва кредити, отпуснати от БЕХ ЕАД за оборотни средства.

Средствата по кредитите от БЕХ са ползвани основно за разплащане на просрочени задължения към доставчици на електрическа енергия. Във връзка с невъзможността НЕК да обслужва навреме ползваните заеми, компанията подаде в ДКЕВР заявление вх. № Е-ЗЛР- Р-29 от 29/30.04.2014 г., с което поиска разрешение, заемите на НЕК да бъдат преоформени в 10-годишен заем в размер на 1 209 млн.лв. и гратисен период за лихвата 4 месеца.

На 25 април 2016 г. бе сключен договор за целеви заем между БЕХ ЕАД и НЕК с предназначение погасяване на задължения на дружеството към ЕЙ И ЕС-3С „Марица изток 1“ и КонтурГлобал Марица Изток 3 в размер на 1 048 млн.лв.

За ползваните кредити НЕК заплаща лихви, които по счетоводните стандарти са финансови разходи, но съгласно Наредбата за регулиране на цените на електрическата енергия разходите за лихви не са ценообразуващ елемент. За дейността „обществена доставка на електрическа енергия“ КЕВР определя компонента, чийто размер е 2,29 % от среднопретеглената покупна цена на електрическата енергия и тя не е достатъчна за покриване на лихвите по кредитите, ползвани за оборотни средства. Поради натрупването на ценови дефицит през миналите регулаторни периоди, формиран от ценовите решения на КЕВР, възниква необходимостта от ползване на кредити, които предизвикват разходи за лихви, но липсва механизъм за компенсирането им и до изплащането им НЕК ще продължава да увеличава дефицита си от този фактор.

**За периода 2014-2020 г. НЕК е натрупала непокрити разходи от компонентата за дейността „обществена доставка на електрическа енергия“ в размер на 516 928 хил.лв, по ценови периоди, както следва :**

***ценови периоди хил.лв.***

***01.07.2014-30.06.2015 г. 25 211***

***01.07.2015-30.06.2016 г. 27 662***

***01.07.2016-30.06.2017 г. 78 300***

***01.07.2017-30.06.2018 г. 83 332***

***01.07.2018-30.06.2019 г. 94 171***

***01.07.2019-30.06.2020 г. 93 638***

***01.07.2020-30.06.2021 г. 98 102***

***01.07.2021-30.06.2022 г. 16 512***

***Обща сума 516 928***

* През ценовия регулаторен период 2018-2019 г. компанията остана недокомпенсирана за разходите си за закупена електроенергия, вследствие на по-голямото потребление на крайните снабдители спрямо прогнозата на КЕВР. НЕК беше принуден да намали продажбите си за свободния пазар, за да компенсира повишеното потребление на регулирания пазар, но тази енергия беше недостатъчна и се наложи по-голямо натоварване на мощностите в ЕЙ И ЕС-3С „Марица изток 1“и КонтурГлобал Марица Изток 3. За тази произведена електроенергия не бяха предвидени средства във Фонд „Сигурност на електроенергийната система“ и съответно фондът отказа да компенсира НЕК.

**Общият размер на недокомпенсираните средства са в размер на 13 054 хил.лв и са както следва:**

* Некомпенсирани разходи за вноска по чл. 36 е от ЗЕ за енергия и разполагаемост на ЕЙ И ЕС-3С „Марица изток 1“ в размер на 3 558 530,57 лв. ( 538 165,30 лева за м. май 2019 г. и 3 020 365,27 лева за м. юни 2019 г.) – поради достигане на определения от КЕВР лимит;
* Некомпенсирани разходи за вноска по чл. 36 е от ЗЕ за енергия и разполагаемост на КонтурГлобал Марица Изток 3 в размер на 427 813,90 лева (за м. юни 2019 г.) – поради достигане на определения от КЕВР лимит;
* Некомпенсирани разходи за по-голямо количество произведена електроенергия на ЕЙ И ЕС-3С „Марица изток 1“ спрямо определеното в решението Ц 11 от 01.07.2018 г. на КЕВР, в размер на 2 996 981,79 лева (1558 404,36 лева за м. май 2019 г. и 1 438 577,43 лева за м. юни 2019 г.);
* Некомпенсирани разходи за по-голямо количество разполагаема мощност на ЕЙ И ЕС-3С „Марица изток 1“ спрямо определеното в решението Ц 11 от 01.07.2018 г. на КЕВР, в размер на 4 914 740,82 лева;
* Некомпенсирани разходи за по-голямо количество произведена електроенергия на КонтурГлобал Марица Изток 3 спрямо определеното в решението Ц 11 от 01.07.2018 г. на КЕВР, в размер на 1 156 121,33 лева.
* Презрегулаторния период 01.07.2020-30.06.2021 г., НЕК остана некомпенсиран от ФСЕС за направени разходи за закупена електроенергия от централите с дългосрочни договори над определените от КЕВР прогнозни пазарни цени в размер на **32 523 хил.лв**.
* През регулаторния период 01.07.2021-30.06.2022 г. в резултат от необходимостта от осигуряване на по-големи количества електроенергия на регулиран пазар спрямо решението на КЕВР, както и значително увеличените разходи за въглеродни емисии за произведената електроенергия, съответно от ЕЙ И ЕС-3С „Марица изток 1“ и КонтурГлобал Марица Изток 3, НЕК остана частично некомпенсирана от ФСЕС. КЕВР определи допълнителни средства за възстановяване в размер на 252 239 хил.лв, като измени методиката за компенсиране прилагана през регулаторния период и приета в Решение Ц 27 от 01.07.2021 г., като постанови, че средствата за възстановяване се отнасят само за регулирания пазар, тъй като цените на продаваната електроенергия на свободен пазар осигуряват пълно покриване на разходите за закупена електроенергия (от ЕЙ И ЕС-3С „Марица изток 1“ и КонтурГлобал Марица Изток 3. Дори с този подход на комисията не се компенсира пълния разход направен от компанията за осигуряване на енергия за регулирания пазар и обществения доставчик остана некомпенсиран с 47 018 хил.лв.
* През ценовия регулаторен период 01.07.2022 – 30.06.2023 г. компанията остана недокомпенсирана за разходите направени за вноска по чл.36е от ЗЕ от централите с дългосрочни договори. Бяха получени дебитни известия в компанията отнасящи се за изминалия регулаторен период, но получени през регулаторен период 01.07.2022 – 30.06.2023 г., които комисията отказа да признае на компанията.

**Общият размер на недокомпенсираните средства са в размер на 5 076 хил.лв и са както следва:**

* Некомпенсирани разходи за вноска 5% за енергия и разполагаемост от ЕЙ И ЕС-3С „Марица изток 1“ в размер на 3 293 567,38 лв, които се отнасят за месец юни 2023 г.
* Некомпенсирани разходи за вноска 5% за енергия и разполагаемост от КонтурГлобал Марица Изток 3 в размер на 1 782 817,29 лв, които се отнасят за месец юни 2023 г.

Общият натрупан ценови дефицит за периода 2013-2023 г. е оценен от НЕК **на 2 461 768**  **хил.лв.** Съгласно ценовото решение на КЕВР от 30.06.2023 г. КЕВР се произнася, че за тези разходи е необходим допълнителен анализ и проверка, в която да се установи техният реален размер, както и каква част от тях следва да бъдат класифицирани реално като тарифен дефицит, следва да се изготви дългосрочен механизъм, чрез който тези некомпенсирани средства да бъдат възстановени на дружеството от ФСЕС през следващи ценови периоди при спазване на принципите, заложени в ЗЕ, сред които са: осигуряване на баланс между интересите на енергийните предприятия и клиентите (чл.23, т.4 от ЗЕ), както и осигуряване на балансирано изменение на цените за краен клиент, като се отчитат задълженията на обществения доставчик, на крайните снабдители и на операторите на електропреносни и електроразпределителни мрежи, свързани с осъществяването на услуги от обществен интерес, със задълженията към обществото и с невъзстановяемите разходи (чл.24, ал.1, т.3 от ЗЕ).

**УВАЖАЕМИ Г-Н ИВАНОВ,**

**Последните промени в Закона за енергетика показват основната роля на обществения доставчик в електроенергийната система на страната. Функцията, която той изпълнява с овладяване на силно модулираните графици на битовите потребители с максимално използване на мощностите си от ВЕЦ го лишават от възможността да използва тази електроенергия за реализация на свободния пазар в часове с най-изгони ценови нива. Обратен ефект, но с подобна финансова последица за компанията е използването на ПАВЕЦ в часове с излишък от енергия, когато същият може да се активира със закупуването на евтина енергия от свободния пазар, но е ангажиран с компенсиране на минимумите на потребление на регулирания пазар. Друга важна функция на обществения доставчик и на НЕК като цяло е поемането на финансовите отклонения в системата свързани с разминаване на паричните потоци между задълженията към доставчици и компенсирането от ФСЕС, което при нормални условия извършва заплащания в края на месеца следващ реалната търговия. Това води до отклонения в плащания до 45 дни спрямо задълженията ни. Освен това има и периоди, в които при липса на средства във ФСЕС допълнително се забава плащането, което при това не е обвързано с лихви за забава, каквито ние дължим към доставчици. Тези и много други фактори свързани с оставащата функция на обществен доставчик, въздействат върху финансовата стабилност на дружеството. За да бъде обществения доставчик стабилен финансово и да може да изпълнява дейности, които никой друг не иска да поеме- е необходимо за всички разходи, текущи или натрупани в предходни периоди да бъде компенсиран.**

**Надяваме се че при вземане на решение за утвърждаване на цени в сектор „Електроенергетика“ от 01.07.2024 г. ще се съобразите с всички детайлно обосновани предложения и аргументи на НЕК, което да доведе до икономически обосновани цени и пълно компенсиране на дружеството от действащите компенсационни механизми.**

**Приложения:**

1. Приложения от 1 до 8 съгласно текста
2. Прогнозен енергиен баланс
3. Инвестиционна програма на Национална електрическа компания ЕАД за 2024 г.
4. Ремонтна програма на Национална електрическа компания ЕАД 2024 г.
5. Основни технико-икономически показатели на Национална електрическа компания ЕАД
6. Предварителен годишен финансов отчет за 2023 г.

**С УВАЖЕНИЕ**,



**МАРТИН ГЕОРГИЕВ**

**ИЗПЪЛНИТЕЛЕН ДИРЕКТОР**